钦定古今图书集成/明伦汇编/氏族典/第036卷 > 《廖用贤尚友录》 > 龙敏〈父盛式〉
## 钦定古今图书集成/明伦汇编/氏族典/第036卷 > 《廖用贤尚友录》 > 龙敏〈父盛式〉

按《五代史龙敏传》：“敏字欲讷，幽州永清人也。少仕州，
摄参军。刘守光乱，敏避之沧州，遂客于梁，久不调。敏
素善冯道，道为唐庄宗从事，乃潜往依之。张承业辟
敏监军巡官，使掌奏记。庄宗即位，召拜司门员外郎。
敏父盛式，年七十馀，而其祖父年九十馀，皆在邺，敏
乃求为兴唐尹，事祖父以孝闻。丁母忧去职，服除，累”
拜兵部侍郎。冯赟留守北京，辟敏副留守。赟入为枢
密使，敏拜吏部侍郎。时晋高祖起太原，乞兵契丹，唐
废帝在怀州问计从臣，敏曰：“东丹王在京师，若以兵
送入西楼，契丹有内顾忧，何暇助晋？晋失契丹，大事
去矣。”又谓李懿：愿得健兵千人，自平遥趋官砦。废帝
莫能用，然人皆壮其大言。历晋为太常卿。使吴越，还，
迁工部侍郎。乾祐元年卒，赠右仆射。